A S.D. Huesca s'estableixe o 20 de marzo de 1960, dimpués de 4 anyos sin garra equipo representativo d'a ciudat. O enfilador prencipal y primer president estió Patricio Funes. A primera temporada (1960/61), a S.D. Huesca chugó en a División Rechional Preferent y aconsiguió ixe mesmo anyo puyar t'a tercera división. O club chugaba, como ya heba feito a U.D. Huesca, en o campo de "San Jorge" dica que en 1972 se tresladó t'o campo actual: o estadio de l'Alcoraz. En as temporadas 1962/63, 1964/65, 1966/67 y 1967/68 a S.D. Huesca chugó a fase d'ascenso t'a segunda división (estando campiona d'o suyo grupo d'a tercera división en as dos zagueras), pero estió eliminau en todas ellas. Dende alavez os suyos resultaus se tornoron piors, pasando a luitar en as siguients temporadas por marrar o descenso, que a la fin se produció en a temporada 1972/73. En a temporada 1973/74 tornó a puyar t'a tercera división, y ixe mesmo anyo ganó a Copa d'Espanya d'Aficionaus chugando a final contra o Deportivo Aragón.